สังคมข่าวหุ้น
ดัชนีตลาดหุ้นไทยปิดที่ 1,631.71 จุด -13.58 จุด มูลค่าซื้อขาย 63,750.08 ลบ. ติดตามการประชุม กนง. ในช่วง 28 ก.ย.นี้ คาดจะปรับขึ้นดอกเบี้ย 0.25%
ดัชนีตลาดหุ้นไทยปิดที่ 1,631.71 จุด -13.58 จุด มูลค่าซื้อขาย 63,750.08 ลบ. ติดตามการประชุม กนง. ในช่วง 28 ก.ย.นี้ คาดจะปรับขึ้นดอกเบี้ย 0.25%
25 ก.ย. 2565

ดัชนีตลาดหุ้นไทยปิดที่ระดับ 1,631.71 จุด ลดลง 13.58 จุด มูลค่าการซื้อขาย  63,750.08 ล้านบาท ติดตามการประชุมของคณะกรรมการนโยบายการเงิน (กนง.) ในช่วงวันที่ 28 ก.ย.นี้ คาดจะปรับขึ้นดอกเบี้ยที่ 0.25% จับตาอัตราแลกเปลี่ยนค่าเงินบาทยังคงปรับตัวอ่อนค่าต่อเนื่อง ล่าสุดอยู่ระดับ 37.3 บาท/ดอลลาร์ อ่อนค่ามากที่สุดในรอบ 16 ปี หนุนหุ้นส่งออกได้รับอานิสงส์
ที่ประชุมผู้ถือหุ้น JAS ไฟเขียวขาย TTTBB และ JASIF รวมมูลค่าทั้งสิ้น 3.2 หมื่นล้านบาท ให้ ADVANC โบรกฯ ดีบีเอส วิคเคอร์ส (ประเทศไทย) คาด JAS อาจมีปันผลพิเศษ 0.22-1.12 บาท เชื่อประชุม JASIF วันที่ 18 ต.ค.นี้ผู้ถือหน่วยโหวตผ่าน จากที่ ADVANC เพิ่มเงื่อนไข ทั้งจ่ายค่าเช่าล่วงหน้า, BBL จะให้เงื่อนไขเงินกู้ดีขึ้น กับ JASIF ถ้า ADVANC ซื้อสำเร็จ หนุนยีลด์ปันผลปี 2566-2568 มากขึ้น
PTT เตรียมขึ้นเครื่องหมาย XD วันที่ 28 ก.ย. 2565 จ่ายเงินปันผล 1.30 บาท คิดเป็นยีลด์ราว 3.51% จากราคาหุ้นล่าสุด (23 ก.ย. 2565) ที่ระดับ 37 บาท ซึ่งมีกำหนดจ่ายเงินปันผลวันที่ 12 ต.ค.นี้ นักลงทุนที่สนใจปันผลสามารถเข้าซื้อหุ้นได้ตั้งแต่วันนี้ถึงวันที่ 27 ก.ย.ก่อนวันขึ้นเครื่องหมาย XD เพื่อให้มีสิทธิได้รับเงินปันผล
ตลาดหลักทรัพย์ฯ ให้ CHIC, SENAJ, SENAJ-W1 เข้าข่ายมาตรการกำกับการซื้อขาย ระดับ 1 : ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์)  ตั้งแต่วันที่ 26 ก.ย.-12 ต.ค. 2565  ส่งผลให้สภาพคล่องการเก็งกำไรปรับลง
หุ้นไอพีโอน้องใหม่ “ไทยอีสเทิร์น กรุ๊ป โฮลดิ้งส์” หรือ TEGH ขายหมดเกลี้ยง 270 ล้านหุ้น ในราคาหุ้นละ 4.80 บาท ระหว่างวันที่ 21-23 ก.ย. 2565 โชว์นักลงทุนมั่นใจปัจจัยพื้นฐานในฐานะเป็นผู้ผลิตและจำหน่ายยางธรรมชาติ และน้ำมันปาล์มดิบรายใหญ่ในภาคตะวันออก รวมถึงผู้ผลิตพลังงานทดแทน ประเภทพลังงานชีวภาพแบบครบวงจรรายใหญ่ในพื้นที่ระเบียงเศรษฐกิจพิเศษภาคตะวันออก (EEC) ซึ่งมีแนวโน้มการเติบโตด้วยแผนการขยายกำลังการผลิต เตรียมเข้าเทรดในตลาด SET วันที่ 30 ก.ย.นี้ พร้อมเดินหน้าขยายกำลังผลิตยางแท่งแตะ 4.16 แสนตันในปี 2567 ก้าวสู่ TOP 5 ของไทยในอีก 3 ปี
ราคาหุ้น TEAMG ล่าสุด (23 ก.ย. 2565) ปิดตลาดที่ 14.20 บาท พุ่ง 5.19% ตลาดหลักทรัพย์ฯ เตือนผู้ลงทุนให้ระมัดระวังก่อนตัดสินใจซื้อขายหุ้น TEAMG เนื่องจากสภาพการซื้อขายเปลี่ยนแปลงไปอย่างมากด้วยค่า P/E ที่ 104 เท่า โดยปัจจุบัน TEAMG อยู่ในมาตรการกำกับการซื้อขายระดับ 2 ห้าม Net Settlement, ห้ามคำนวณวงเงินซื้อขาย และ Cash Balance ตั้งแต่วันที่ 20 ก.ย.-10 ต.ค. 2565 ทั้งนี้ หากสภาพการซื้อขายยังคงปรับตัวเปลี่ยนแปลงอย่างต่อเนื่อง จะยกระดับมาตรการ TEAMG สู่ระดับ 3 ซึ่งเป็นมาตรการสูงสุด และห้ามซื้อขายเป็นการชั่วคราว 1 วันทำการ ตามเกณฑ์ที่กำหนด
PTTGC เซ็นสัญญาเงินกู้กับธนาคารพาณิชย์ 6 ราย วงเงินกู้รวม 27,000 ล้านบาท โดยมีวัตถุประสงค์เพื่อชำระคืนเงินกู้เดิม และใช้ในการดำเนินงานทั่วไป รวมถึงเพิ่มสภาพคล่องทางการเงินและการเติบโตทางธุรกิจตามแผนกลยุทธ์ของบริษัทท่ามกลางภาวะเศรษฐกิจที่ผันผวน ทั้งจากปัจจัยภายใน และปัจจัยภายนอก เช่น อัตราเงินเฟ้อที่ปรับตัวสูง ความขัดแย้งระหว่างประเทศมหาอำนาจ และความเสี่ยงการเกิดภาวะเศรษฐกิจถดถอย เป็นต้น